DISPUTATIO  IN  AUGURALIS 


DE 

HYDROCELE. 


AUCTORE  PETRO  JACKSON  SKLRRATT. 


Ut  omnibus  qui  in  hac  Academia  summos 
medicinae  honores  ambiunt,  aliquid  de  re 
medica  disserere  necessarium  est,  mihi  est  in 
animo  pauca  de  Hydrocele  componere. 

Nomen  Hydrocele ,  origine  vocis  spectata, 
omnem  tumorem  aquosum,  in  quacunque  cor¬ 
poris  parte  situm,  designare  possit  ;  sed  a 

medicis,  in  omni  aevo,  tantum  his  qui  oc¬ 
cupant  membranam  cellulosam  scroti,  vel  tu¬ 
nicas  testiculorum,  et  vasorum  spermatico¬ 
rum ,  impositum  est. 

v-  ’*■* 

Hic  morbus,  sub  variis  aliis  nominibus, 
ut  Hernia  aquosa ,  Hydrops  scrotalis ,  Ramex 
aquosus ,  Apostema  aquosum ,  scriptoribus  Grae¬ 
cis,  Latinis,  et  Arabicis  datis,  diu  medicis 
cognitus  est.  Celsus  *  “  De  Testiculorum 
“  natura  et  morbis,”  non  modo  ejus  mentio¬ 
nem  facit,  sed  anatomia  et  pathologia  eorum 
temporum  spectatis,  rationem  ejus  sympto¬ 
matum  mira  fide  reddit,  quomodo  curatur 
exponit,  et  etiam,  quamvis  nonnihil  obscure 
fateor,  diversas  species  notat. 

Antiqui  medici,  et  recentiores  quoque, 
ad  nostra  fere  tempora,  hunc  morbum  esse 


*  Lib.  vii,  Cap.  18.  et  seq. 

speciem  herniae,  sibi  persuasum  habebant,  et 
Hernia  spuria  est  nomen  vulgo  datum  huic, 
aliisque  tumoribus  in  regione  inguinis  et  scro¬ 
ti  sitis  y  et  Celsus,  quamvis,  more  solito, 
Graecam  appellationem  (Jfyexr^)  dederit,  ta¬ 
men  nos  certiores  facit,  Latinos  nulla  voce 
usos  esse  ad  distinguendum  hunc  ab  aliis  tu¬ 
moribus,  intestinis  vel  omento  protrusis  ef¬ 
fectis.  Post  herniam  veram  tractaverat,  per¬ 
git  dicere,  “  Integris  vero  membranis  inter- 
“  dum  eam  partem  humor  distendit.  Atque 
“  ejus  quoque  species  duae  sunt.  Nam  vel 
“  inter  tunicas  is  increscit,  vel  in  membra- 
“  nis,  quae  ibi  circa  venas  et  arterias  sunt, 
cc  ubi  hae  gravatae  occalluerunt.  Ac  ne  ei 
“  quidem  humori,  qui  inter  tunicas  est,  una 
“  sedes  est.  Nam  modo  inter  summam  et 
“  mediam,  modo  inter  mediam  et  imam  con- 
“  sistit.  Graeci  communi  nomine,  quicquid 
cc  est,  JSf omkw  appellant :  nostri  vero,  scilicet 

cc  nullis  discriminibus  satis  cognitis,  haec  quo- 
cc  que  sub  eodem  nomine,  quo  priora,  ha- 
“  bent.” 

Sed  scriptores  seculi  proximi  consulere 
necessarium  est,  ad  acquirendam  veram  noti¬ 
tiam  de  Hydrocele,  natura  cujus  parum  cog¬ 
nita  fuit,  antequam  observationes  celeberri¬ 
mi  Monro  primi,  et  clari  chirurgi  Sam. 
Sharp  in  medium  prolatae  sunt.  Et  ita  in 
nostra  investigatione  haud  pretium  foret  ope¬ 
rae,  ad  auctores  paulum  ante  aetatem  eorum 
respicere,  quoniam  in  ulla  re  quoad  hunc 
morbum,  vix  antiquioribus  antecellere  viden¬ 
tur.  Ad  has  observationes  comprobandas, 
opinionem  Chesselden,  de  his  tumoribus  tes¬ 
tem  citabimus,  chirurgi,  qui  merito  omnibus 
aliis  sui  temporis  anteponitur,  et  quo  haud  ul¬ 
lus  aut  major  aut  clarior,  unquam  hanc  par¬ 
tem  scientiae  excoluit  et  ornavit.  Vera  her- 

nia  aquosa,  inquit,  ab  abdomine  originem  du¬ 
cit,  et  humor  vel  peritonaeum  in  scrotum  ex¬ 
tendit  vel  rumpit,  et  tunc  nova  membrana 
formatur,  quae  tanto  crassior  fit  quanto  por¬ 
rigitur,  sicut  in  aneurismate  vel  atheromate 
accidere  observatur.  Hydrops  in  sacco,  nam 
talis  profecto  est,  raro  persanari,  sed  plerum¬ 
que  punctura,  ut  in  hydrope  abdominis,  tan¬ 
tum  levari  potest ;  et  hoc  haud  prorsus  sine 
difficultate  perficitur,  quia  omentum  plerum¬ 
que,  et  interdum  intestinum  cum  ea  descen¬ 
dit.  Talis  fuit  opinio  hujus  chirurgi  de  na¬ 
tura  istius  tumoris  ;  et  variae  aliae,  pariter 
falsae,  et  etiam  absurdiores,  praegressis  scrip¬ 
toribus  erant.  At  paulo  ante  nostra  tempo¬ 
ra,  hydrocele  majorem  attentionem  sibi  vin¬ 
dicavit,  et  multi  clari  auctores,  magna  cum 
diligentia,  de  eo  disseruere.  Laboribus  ho¬ 
rum  scriptorum,  et  partibus  omnibus  hujus 
scientiae  nunc  majore  studio  excultis,  et  ac- 

curatiorem  notitiam  de  morbo  comparavi¬ 
mus,  et  quomodo  optime  levetur,  quomodo- 
que  persanetur,  melius  dijudicare  possumus. 

Ut  in  paginis  sequentibus  tam  plenam  de¬ 
scriptionem  hujus  morbi,  et  modorum  ejus 
sanandi  darem,  quam  fines,  tentaminibus  hu¬ 
jusmodi  praescripti  sinunt,  mihimet  proposui. 
In  hoc  consilio  prosequendo,  imprimis,  quae¬ 
dam  dicam  de  tumore  hydropico  scroti,  qui 
plerumque,  sed  me  judice,  improprie,  inter 
species  hydroceles  annumerari  solet.  Natu¬ 
ra  humoris,  tumorisque  situs,  certe  haud  re¬ 
cusant  hanc  appellationem,  quamvis,  profec¬ 
to,  tantum  symptoma  est  conditionis  hydro¬ 
picae  corporis.  Membrana  cellulosa  scroti 
dependentis,  laxa  et  sine  adipe,  quanquam 
facilius  distendi  possit  sero,  ex  propriis  vasis 
exhalato,  tamen  tantum  particeps  est  morbi 
vicinarum  partium.  Sed  ut  magni  momenti 

sit,  inter  hunc  et  alios  tumores  aquosos,  qui¬ 
bus  hae  partes  obnoxiae  sunt,  dignoscere, 
necessarium  erit  pauca  de  eo  prius  conscri¬ 
bere,  quam  ad  veras  species  hydroceles  ve¬ 
niamus. 

Omni,  haud  prorsus  perignaro  anatomiae, 
manifestum  erit,  nullum  commercium  direc¬ 
tum  inter  hunc  tumorem,  et  aquam  in  cavum 
abdominis  effusam,  intercedere  posse,  et  ita¬ 
que,  in  nullo  exemplo,  originem  ducere  ab 
hoc  fonte,  ut  olim  opinio  fuit.  Sed  cum 
arctum  connexum,  qui  existit  inter  omnes 
partes  hujus  membranae  cellulosae,  specte¬ 
mus,  et  facilitatem  cum  qua  aer  vel  aqua,  ab 
alia  in  aliam  partem  transeat,  nobis  persuasum 
erit,  scrotum  et  natura  structurae  ejus  et  ejus 
situs,  distentioni  cum  aqua,  in  statu  hydropi¬ 
co  corporis,  obnoxium  esse.  Et  ratio  meden- 

di  erit,  diathesin  hydropicam,  modis  vulgo  ad¬ 
hibitis,  vel  corrigere  vel  amovere. 

Signa  quae  hanc  speciem  hydroceles  desig¬ 
nant,  quam  brevissime  enumerabimus.  Est  tu¬ 
mor  mollis  et  aequabilis,  omnem  partem  mem¬ 
branae  cellulosae,  qua  ambae  testes  obteguntur, 
obsidens,  et  ita  moles  ejus  eadem  in  utroque 
latere  est ;  cutis  nec  decoloratur,  nec  inflam¬ 
matione  afficitur  :  si  quantitas  aquae  et  hinc 
distentio  haud  permagnae  sint,  naturales  rugae 
scroti  non  omnino  obliterantur  :  tumor  tracta¬ 
tus  praebet  sensum  similem  ei,  quem  a  farina 
subacta  accipimus  ;  facile  recipit,  et  aliquan¬ 
tisper  vestigia  digiti  retinet.  Raphe  scroti  tu¬ 
morem  in  partes  fere  aequales  dividit ;  chor¬ 
da  spermatica ,  naturalis  magnitudinis,  nullo 
modo  afficitur,  et  testes  videntur  esse  in  me¬ 
dio  membranae  onustae  :  At  si  quantitas  seri 
extra  vasa  exhalati,  permagna  sit,  cutis  ab  ru- 

gosa  fit  laevis  et  tensa,  et  statum  limpidum 
humoris  subjacentis  plane  ostendit.  Tumor 
frigidus  est ;  haud  tamdiu  impressiones  digiti 
retinet,  et  semper  simili  distentione  cutis  pe¬ 
nem  tegentis  comitatur,  praeputium  cujus 
multum  distorquitur.  His  symptomatibus  to- 
picis,  vultus  flavus,  anorexia,  urina  parca,  oe¬ 
dema  pedum,  alvus  dura,  cum  sedibus  mu¬ 
cosis  fere  conjunguntur. 

Non  mihi  est  in  animo  aliquid  de  hydrope 
generali,  hoc  tempore  dicere,  quoniam  ab 
nostra  re  videtur  alienum  esse.  Sed  nonnun- 
quam  scrotum  et  partes  adjacentes  sero  accu¬ 
mulato  ita  distenduntur,  ut  non  modo  aegro 
molestissima  fiunt,  sed  medicum  magno  terro¬ 
re  incutiunt,  ne  in  gangraenam  inciderent. 
Ile  ita  se  habente,  valde  necessarium  erit, 
ope  instrumenti  magnitudinem  tumoris  dimi¬ 
nuere. 


p. 

Haec  evacuatio  humoris  nunc  optime  in 
hoc  modo  efficitur  :  Quaedam  parva  vulnera 
scalpello,  in  parte  tumoris  maxime  depen¬ 
dente,  tam  alta  ut  modo  membranam  cellulo¬ 
sam  subjacentem  pertingant,  in  cute  pun¬ 
guntur.  His  aqua  ob  arctum  nexum,  qui  in¬ 
ter  omnes  partes  hujusce  compaginis  interest, 
certe  et  libere  effunditur.  Vix  ullum  doloris 
ad  tempus,  vel  incommodi  postea,  hac  opera¬ 
tione  sentitur  ;  cutis  mollis  sine  inflamma¬ 
tione  vel  dolore  restat,  et  in  statu  in  quo  ope¬ 
ratione,  si  necessarium  fuerit,  iterum  iterum- 
que  uti  possimus,  et  haud  opus  erit  ulla  alia, 
nisi  fomenta  calida,  blandaque  unguenta  ad¬ 
hibere.  Olim  alii  modi,  nempe  incisiones,  et 
setacea,  ad  tumorem  evacuandum  secuti  sunt, 
quos  chirurgi,  nunc  temporis,  optimo  jure  ab¬ 
judicavere  et  rejicere.  Bene  cognitum  est 
magna  vulnera  in  partibus  membranaceis  ae¬ 
grorum  hydropicorum  semper  dolentissima. 


Ii 

perdifficillimaque  sanatu  esse,  et  fere  maximo 
periculo  comitari ;  malo  generi  inflammatio¬ 
nis  obnoxia  sunt,  et  saepenumero,  quanquam 
omnia  idonea  remedia  adhibita  sunt,  in  gan¬ 
graena  terminant.  Ut  remediis  hujusce  gene¬ 
ris  tantum  utimur  ad  levandum,  non  ad  per¬ 
sanandum  morbum,  certe  id,  quod  et  tutius 
et  melius  est,  omnibus  anteponere  debemus. 

Vix  expectandum  est,  aegrum  secundam 
valetudinem,  ab  evacuatione  humoris  tan¬ 
tum,  recuperaturum,  quanquam  interdum  de 
improviso  acciderit,  et  tunc  fortasse  haec 
fausta  terminatio,  mutationi  alicui  salutari, 
in  corpore  effectae,  potius  tribuenda  est.  Ad 
hunc  finem  optabilem  consequendam,  ita¬ 
que,  necessarium  erit  remediis  potentioribus 
uti. 


Si  hunc  tumorem  scroti,  ut  symptoma  sta- 

tus  hydropici  universi  corporis,  et  non  ut  spe¬ 
ciem  hydroceles,  spectemus,  tres  species  verae 
hujusce  morbi  restabunt,  de  quibus  nunc  lo¬ 
quendum  est.  Hae  sunt,  imprimo ,  Hydroce¬ 
le  tunicae  vaginalis  testis. 

2^o,  Hydrocele  generalis  membranae  cel¬ 
lulosae  chordae  spermaticae. 

Stio ,  Hydrocele  in  sacco  ejusdem  mem¬ 
branae  condensatae. 

Sed  ad  primam,  nempe  hydrocelen  tuni¬ 
cae  vaginalis  testis,  praecipue  animum  diri¬ 
gemus,  quia  et  frequentissima  est,  et  maximi 
momenti,  et  hac  specie,  modisque,  qui  in  cu¬ 
ratione  ejus  adhibentur,  probe  cognitis,  tan¬ 
tum  opus  erit  pauca  de  reliquis  dicere. 

Tunica  vaginalis  testis,  in  statu  naturali 

et  sano,  velut  alia  clausa  cava  corporis,  sem- 
per  re  fluida  tenuissimaque,  arteriis  extremis 
quae  in  sacculo  terminant,  exhalata,  irrigatur 
et  lubricatur  :  hoc  motus  partium  faciliores 
reddit,  et  adhaesioni  obstat.  Humor  superva¬ 
cuus  plerumque  vasis  lymphaticis  exhauritur, 
ita  ut  morbida  accumulatio  ejus  prohibeatur. 
At  si  vel  arteriae  exhalantes  nimium  effun¬ 
dant,  vel  vis  resorbens  lymphaticorum  immi¬ 
nuatur,  scrotum  sero  paulatim  distenditur,  et 
morbus,  de  quo  nunc  agitur,  formatur. 

Causae  hydrocelen  inducentes  adhuc 
haud  bene  perspectae  sunt.  Interdum  ab 
ictu  vel  contusione  originem  suscipit,  et  tunc 
gressus  ejus  celerrimus  est.  Interdum  her¬ 
niae  humorali  et  affectionibus  inflammatoriis 
urethrae  supervenit ;  et  quia  saepissime  in 
regionibus  calidis  occurrit,  conditio  corporis 
relaxata  putatur  esse  causa  ejus  frequentis- 

sima.  Sed  plerumque  nulla  causa  attribui 
potest.  Morbus  est  cui  omnes  viri  obnoxii 
sunt,  an  sint  divites  an  pauperes,  an  infantes 
an  adulti,  an  aetate  confecti,  an  validi  et  ro¬ 
busti,  an  debiles  et  infirmi,  an  degunt  vitam 
cum  voluptate  vel  cum  abstinentia,  an  labo¬ 
riosam  vel  ab  hac  prorsus  diversam. 

Magnitudo  et  forma  tumoris  varia  sunt 
in  diversis  hominibus,  et  ab  rebus  aliter  se 
habentibus.  Initium  versus  fere  subrotun¬ 
dus  est ;  sed  morbo  ingravescente,  si  nihil 
incremento  obstet,  plerumque  figuram  pyri- 
formam  induit,  extremitate  sua  majore  deor¬ 
sum  tendente ;  interdum  ad  magnam  molem, 
in  quibusdam  exemplis  fere  ad  genu  usque 
exporrigentem,  increscit.  Magnitudine  valde 
aucta,  tensior  fit,  et  rugae  scroti  pene  oblite- 
rantur.  Gravitate  ejus  cutem  partium  adja¬ 
centium  ita  deorsum  trahit,  ut  penis  multum 

decrescit,  et  nonnunquam  fere  omnino  eva¬ 
nescit.  Tumor  ipse  prorsus  indolens  est, 
sed  aliquid  molestiae  in  lumbis  interdum  sen¬ 
titur  :  translucidus  est,  ut,  lucerna  pone  eum 
posita,  videri  possit ;  sed  hoc  signum  maximi 
momenti  in  morbum  dignoscendum  inter¬ 
dum  sed  raro  deest ;  et  ita  evenit  cum  hydro¬ 
cele  per  longum  tempfrs  perstiterit,  cum  sac- 
cus  ejus  multum  condensatur,  vel  cum  res 

i 

contentae  valde  opacae  sunt.  Testis  ad  me¬ 
diam  et  posteriorem  partem  tumoris  situs 
est ;  et  quanquam  haud  semper  clare  distin¬ 
guendus  sit,  tamen  ad  situm  ejus  aliquid  du¬ 
ritiei  sentiri  potest ;  et  hoc  symptoma  satis 
certe  dignoscit  inter  hanc  et  alias  species 
hujusce  morbi.  Tumor  hydropicus  scroti  in 
omnibus  partibus  aequaliter  tumidus  et  mollis 
est,  et  facile  ubique  impressiones  digiti  re- 
cipit  retinetque.  Hydrocele  chordae  sper¬ 
maticae  similem  sensum  tactui  in  omnibus 

partibus  praebet,  et  testiculus  infra  tumorem 
perspicitur.  In  hydrocele  tunicae  vaginalis, 
fluctuatio  plerumque  notabilis  est.  Sed  hoc 
signum  quoque  in  his  quae  diu  perstitere, 
vix  observari  potest.  Chorda  spermatica  ad 
superiorem  tumoris  partem  plerumque  plane 
sese  ostendit,  quanquam  interdum,  sed  raro 
evenit,  incremento  tumoris  versus  inferiorem 
partem  impedito,  saccum  sursum  ad  annu- 
!um  abdominalem  usque  extendere.  Haec 

i  i 

sunt  symptomata,  quae  hanc  speciem  hydro¬ 
celes  maxime  indicant,  et,  animo  intento  pro¬ 
be  spectata,  plerumque  distingui  possit  ab 
omnibus  morbis  qui  partes  fere  easdem  affi¬ 
cere  solent.  Sed  ad  diagnosin  certiorem 
formandam,  fortasse  in  hoc  loco  necessa¬ 
rium  foret,  pauca,  de  signis  quae  propria  sunt 
his  morbis,  proferre. 

In  hydrocele  tunicae  vaginalis,  ad  inferio- 

rem  scroti  partem  tumor  incipit,  et  paula- 
tim  sursum  tendit ;  manu  premente  haud  re¬ 
trocedit  ;  non  corporis  positione  nec  tussien¬ 
do  afficitur,  et  plerumque  chorda  spcnnatica 
plane  sentitur  :  dolor,  nausea,  et  affectiones 
ventriculi  et  intestinorum  desunt.  His  sig¬ 
nis  ab  hernia  distinguitur. 

In  hydrocele  chordae  spermaticae ,  tes¬ 
ticulus  ad  inferiorem  partem  tumoris  senti¬ 
tur  :  tumor  supra  id  organum  primo  se  os¬ 
tendit,  et  paulatim  deorsum  porrigitur. 

Ab  schirro  testiculi  clare  dignoscitur, 
quia  in  hoc,  tumor  durus  est,  et  haud  pres¬ 
surae  cedit,  ab  superficie  ejus  inaequali,  do¬ 
lore,  et  ab  pondere  tumoris,  magnitudine  ejus 
spectata. 

Inter  hunc  et  hydro-sarcocelen  diagnosis 

c 

multo  difficilior  est,  et  medici  peritissimi  in¬ 
terdum  vix  aut  ne  vix  quidem  aliam  ab  alia 
distinguere  possunt.  In  dubiis  exemplis  hu- 
jusce  generis,  fortasse  melius  erit,  caute  tu¬ 
morem  incidere,  et  ita  naturam  ejus  explo¬ 
rare,  quod  sine  minimo  periculo  perficiatur. 

Hernia  humoralis ,  vel  a  vi  aliqua  externa 
testibus  illata,  inducitur,  vel  gonorrhoeae  vel 
aliis  inflammationibus  urethrae  supervenit. 

Modos  varios,  qui  in  hydroceles  curatio¬ 
ne  usurpati  sunt,  ad  duo  capita  redigere  pos¬ 
sumus,  scilicet  in  eos  qui  imperfectam,  et  in 
eos  qui  perfectam  curationem  efficiunt. 

Curatione  imperfecta  tantum  utimur  ad 
submovendum  incommodum  pendens  ab  in¬ 
genti  distentione  et  magnitudine  tumoris,  et 
tunc  pro  certo  est  morbum  ad  diem  haud 

procul  remotum  redintegrari.  Curatione 
perfecta  morbus  omnino  sanatur,  et  non  re¬ 
vertere  potest,  quoniam  saccus,  in  quo  hu¬ 
mor  inclusus  fuit,  prorsus  obliteratur. 

Ratio  in  qua  morbus  tantum  levatur  eva* 
cuatione  humoris,  est  simplicissima,  et  vel 
ope  scalpelli,  vel  instrumenti  quod  trocar 
nominatur,  perfici  possit.  Scalpellum,  quia 
peracutum  est,  dolorem  minorem  aegro  dat. 
Sed  unum,  quod  usui  ejus  objici  potest, 
fortasse  nos  alterum  anteponere  inducerit. 
Cum  pars  aquae  emittitur,  interdum  vulnus 
in  integumentis,  ab  eo  tunicae  vaginalis  re¬ 
cidit,  et  eo,  vel  humor  effluere  desinit,  vel 
in  membranam  cellulosam  scroti  infundi¬ 
tur.  Ope  alterius  instrumenti,  totus  humor 
effluit,  et  talis  casus  haud  evenire  potest. 
Cum  natura  morbi  haud  bene  perspecta  est, 
parvum  vulnus  scalpello  tutius  faciamus  ;  sed 

rebus  aliter  se  habentibus,  alterum  praeferri 
debet ;  et  eo,  melius  in  hoc  modo  perficitur : 

i 

Tumorem  manu,  ad  partem  superiorem  ejus 
firmiter  comprehendere  debemus,  et  tum  sac¬ 
cum  parvo  acuto  instrumento,  in  canula  con¬ 
dito,  perforari  ad  anteriorem  et  inferiorem 
partem  tumoris ;  tunc  instrumentum  perfo¬ 
rans  extrahendum  est,  canula  relicta  donec 
totus  humor  effundatur.  Hoc  peracto,  tan¬ 
tum  necessarium  erit,  paulum  emplastri  ad¬ 
haesivi  vulneri  imponere  et  pressura  idoneis 
fasciis  uti. 


Hoc,  ad  omne  tempus  vitae,  et  fere  in 
omni  statu  valetudinis,  et  conditione  corpo¬ 
ris,  perfici  potest.  Quod  ad  morbum  persa¬ 
nandum  agitur,  majorem  curam  sibi  vindi¬ 
cat,  quanquam,  modum  quo  medici  nunc  u- 
tuntur,  vix  majus  periculum  comitatur. 

Modi  qui  ad  hydrocelen  persanandam  ad¬ 
hibiti  fuerunt,  ad  sex  capita  reduci  possent, 
quae  sunt,  incisio,  excisio,  caustica,  pencil- 
lum,  setacea,  et  injectio  cujusdam  liquoris 
stimulantis  in  saccum  postquam  omnis  aqua 
effusa  fuit.  Sed  de  proximo  eorum  tantum 
est  mihi  in  animo,  ad  hoc  tempus,  dicere, 
quoniam  alii,  post  longam  experientiam,  vix 
aut  nunquam  ab  ullo  chirurgo  hodierno  ten- 
tantur. 

Ut  injectio  in  curatione  hujus  morbi  re¬ 
medium  tam  praeclarum  est,  medici  inultum 
de  auctore  hujus  modi  disputarunt.  Dr 
Monro  dicit  *,  has  primo  tentatas  esse  a  chi¬ 
rurgo  ejusdem  nominis,  versus  initium  seculi 
proximi,  qui  spiritu  vini  usus  est ;  sed  quan- 
quam  aeger  hoc  experimento  sanatus  fuit. 


*  Vide  Edinburgh  Medical  Essay*. 

tamen  inflammatio  tam  vehemens  excitata 
fuit,  ut  postea  injectiones  ex  re  mitiore,  nem¬ 
pe  ex  vino  ipso,  formavit.  Sed  videtur,  injec¬ 
tiones  solutionis  muriatis  hydrargyri  cum  cah 
ce  in  usum  vocatas  esse  a  chirurgo  Gallico, 
Lambert,  ante  hoc  tempus.  Sed  ut  hae  ex 
rebus  tam  acribus  constitere,  et  itaque  tam 
magnam  inflammationem  induxere,  vix  ab  ul¬ 
lo,  in  hac  regione,  usurpata  fuerunt.  Postea 
Earle  vinum  Lusitanum  omnibus  aliis  prae¬ 
tulit,  vires  cujus  nunquam  tam  magnae  sunt, 
ut  periculosae  essent,  et  hae,  si  necessarium 
foret,  addendo  aquam  facile  imminuantur. 
Eaec  injectio  haud  multum  doloris  inducit, 
nil  nisi  quod  volumus  facit,  et  nulla  alia  ope¬ 
ratione  morbus  tam  cito  aut  tam  tuto  cura¬ 
tur. 


Medici  nunc  plerumque  tribus  partibus 
vini,  cum  una  aquae  commistis  utuntur  ;  sed 

vir  peritus  sagaxque  vel  majorem  vel  mino¬ 
rem  quantitatem  aquae,  secundum  sympto¬ 
mata  aegri,  in  vinum  instillabit.  Si  partes  pa¬ 
rum  sensibiles  sunt,  et  nullus  dolor  primam 
injectionem  subsequitur,  tunc  liquorem  for¬ 
tiorem  infundere  debemus;  si  nimis  acris,  plus 
aquae  adjicienda  sit. 

« 

. 

Haec  operatio  est  simplicissima,  et  in  mo¬ 
do  sequenti  optime  perficitur  :  Toto  humore 
ab  tunica  vaginali,  per  canulam  effuso,  sac¬ 
cus  iterum  ad  pristinam  fere  magnitudinem, 
vino  cum  aqua  misto,  et  per  idem  instrumen¬ 
tum  injecto,  distenditur.  Hoc  in  scroto  de¬ 
tinendum  est,  decimam  circiter  horae  partem, 
vel  donec  aliquid  doloris  in  testiculo  excita¬ 
tur,  et  tunc  lente  et  caute  ab  tunica  vagi¬ 
nali  exprimendum.  Quamprimum  injectio 
scrotum  distendit,  aeger  plerumque  de  do- 

lore  in  regione  inguinis  et  renum  conqueri- 
tur,  quod  tamen  signum  optabile  est,  quoniam 
ostendit  inflammationem  invitatam  vino  con¬ 
citari. 

Haec  ratio  medendi  hydrocelen,  tam  bene 
cognita  et  tam  certa  est,  ut  nunc  ab  omni¬ 
bus  persequitur;  et  tam  mitis,  ut  nullam  aliam 
tentare  debemus. 

Post  operationem,  curatio  haud  absimilis 
est  illi  quam  sequimur  in  hernia  humorali . 
Scrotum  fasciis  idoneis  sustentandum  est ; 
alvus  soluta  tenenda  est  ope  lenium  remedio¬ 
rum  purgantium,  et  praecipue  salium  medio¬ 
rum  ;  fomentationes  et  cataplasmata  emol¬ 
lientia  parti  ipsi  sunt  adhibenda. 

Quod  ad  caeteras  species  hydroceles, 
quas  antea  enumeravimus,  quod  jam  dictum 

est  de  hoc  morbo  in  tunica  vaginali  testis, 
illis  quoque,  maxima  ex  parte  conveniet ;  ita¬ 
que  haec,  cum  paucis  tantum  verbis  demit¬ 
tere  statui. 

Tumor  hydropicus  chordae  spermaticae ,  ab 
effusione  seri,  in  cellulas  membranae,  quae 
vasa  et  nervos  testiculorum  circumdat,  indu¬ 
citur,  nulla  affectione  hydropica  corporis 
existente  ;  vix  unquam  magnam  magnitudi¬ 
nem  attingit;  sed  si  vir  aliquid  incommodi  ab 
mole  ejus  sentiret,  facile  ab  co  liberari  potest, 
incisione  in  tumorem,  per  omnem  longitudi¬ 
nem  ejus,  facta;  humor  tunc  ex  cellulis  funis 
exprimendus  est,  ct  curatio  perficitur  in  soli¬ 
to  more,  idoneis  remediis  vulneri  admotis. 

# 

Altera  species  hydroceles  sita  est  in  ea¬ 
dem  membrana ;  ast  aqua,  haud  per  cellulas 
diffunditur,  ut  in  priori,  sed  hoc  corpus  in 

saccum  condensatur,  ut  in  atheromatibus  in 
aliis  corporis  partibus  accedere  solet :  et  hic 
morbus  modo  in  eodem,  ut  hvdrocele  tunicae 
vaginalis,  et  levari  et  persanari  potest. 


FINIS. 

